b'\n_START_ARTICLE_\nLahnaj\xc3\xa4rvi (Kangasala, Savo)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 24 hehtaaria ja se on 700 metri\xc3\xa4 pitk\xc3\xa4 ja 600 metri\xc3\xa4 leve\xc3\xa4. Se sijaitsee Roineen l\xc3\xa4nsirannan l\xc3\xa4hell\xc3\xa4 peltojen ymp\xc3\xa4r\xc3\xb6im\xc3\xa4n\xc3\xa4. J\xc3\xa4rvell\xc3\xa4 on kartan mukaan yksi autiosaari Pajusaari, joka on halkaisijaltaan l\xc3\xa4hes 50 metri\xc3\xa4. Etel\xc3\xa4rannasta ty\xc3\xb6ntyy j\xc3\xa4rvelle leve\xc3\xa4 niemi, joka on autio. Sen rantaviivan pituus on 3,2 kilometri\xc3\xa4 ja sen rannat ovat puoliksi mets\xc3\xa4maata ja peltomaata. J\xc3\xa4rven l\xc3\xa4hiymp\xc3\xa4rist\xc3\xb6ss\xc3\xa4 on nelj\xc3\xa4 maatilaa ja sen rannoille on rakennettu yli kymmenen vapaa-ajan asuntoa. Niille tulee tiet suoraan seututielt\xc3\xa4 310 tai sen sivutielt\xc3\xa4 yhdystielt\xc3\xa4 3110.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) Mallasveden ja P\xc3\xa4lk\xc3\xa4neveden alueella (35.71), jonka Roineen alueeseen (35.713) se kuuluu. J\xc3\xa4rven vedenpinnan korkeus on 93,5 metri\xc3\xa4 mpy. J\xc3\xa4rveen laskee viisi tulo-ojaa, joista pisin on pakolaistenoja. Ojat tuovat muun muassa peltomaiden kuivatusvesi\xc3\xa4. Pohjoisrantaan laskee Syv\xc3\xa4j\xc3\xa4rven lyhyt laskuoja. Sen kautta tulevat my\xc3\xb6s esimerkiksi Nelij\xc3\xa4rven, Iso-Riutan ja Iso-Salmuksen j\xc3\xa4rvet. J\xc3\xa4rven laskujoki Myllyoja laskee Roineen Kurunlahteen.\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa Kurun kyl\xc3\xa4n peltoaukea ulottui Roineelta Lahnaj\xc3\xa4rvelle seuraten vieress\xc3\xa4 kulkevaa Lemp\xc3\xa4\xc3\xa4l\xc3\xa4\xc3\xa4n johtanutta tiet\xc3\xa4. Kummallakin puolella Lahnaj\xc3\xa4rve\xc3\xa4 oli torppa ja j\xc3\xa4rven kaakkoispuoli oli raivattu niityiksi. J\xc3\xa4rven laskuojan alajuoksulla Myllyojassa py\xc3\xb6ri vesimylly. Vuoden 1953 peruskartassa j\xc3\xa4rven ymp\xc3\xa4rist\xc3\xb6ss\xc3\xa4 oli peltoja joka suunnalla. Kun J\xc3\xa4rvenp\xc3\xa4\xc3\xa4n maatila luopui viljelyst\xc3\xa4, metsitettiin sen peltomaat. Etenkin j\xc3\xa4rven kaakkoisrannoille ilmaantui vapaa-ajan asuntoja vuoden 1979 karttaan menness\xc3\xa4 runsaasti.'